เลิกโอนหนี้กองทุนฟื้นฟูให้ธปท.
ธีระชัยเลิกคืนหนี้กองทุนฟื้นฟูให้ธปท. เหตุพบอีก 5 ปี เงินกองทุนจะติดลบถึง 1.5 ล้านล้านบาท
30 ต.ค. 2565

ธีระชัยเลิกคืนหนี้กองทุนฟื้นฟูให้ธปท. เหตุพบอีก 5 ปี เงินกองทุนจะติดลบถึง 1.5 ล้านล้านบาท 
นายธีระชัย ภูวนาถนรานุบาล รมว.คลัง เปิดเผยภายหลังหารือร่วมกับนายประสาร ไตรรัตน์วรกุล ผู้ว่าการ ธนาคารแห่งประเทศไทย (ธปท.)ในวันนี้ ว่า ได้หารือถึงหนี้กองทุนเพื่อการฟื้นฟูและพัฒนาระบบสถาบันการเงิน ที่ค้างมานานว่า หากโอนหนี้ทั้งหมด 1.14 ล้านล้านบาทที่เป็นภาระภาครัฐอยู่ขณะนี้คืนกลับไปให้ธปท.แล้ว จะมีผลกระทบต่อฐานะธปท.อย่างไรบ้าง โดยธปท.ได้ชี้แจงว่า เฉพาะบัญชีธปท.อย่างเดียวที่ยังไม่นับรวมหนี้ที่จะโอนไปนั้นในอีก 5 ปีจะมีเงินกองทุนติดลบถึง 689,000 ล้านบาท และหากโอนหนี้ดังกล่าวไปจะทำให้เงินกองทุนติดลบเพิ่มเป็น 1.5 ล้านล้านบาททีเดียว
“เราไม่ได้สอบถามว่า สาเหตุที่เงินกองทุนธปท.จะติดลบมากขนาดนั้นในอีก 5 ปีเกิดจากสาเหตุอะไร แต่หากภาพเป็นอย่างที่เห็น เราคงต้องจบประเด็นที่เคยคิดจะโอนหนี้ของกองทุนฟื้นฟูฯ ทั้งหมดกลับไปให้ธปท. เพราะจะทำให้ฐานะธปท.แย่ลงมาก ดังนั้นที่ใคร ๆ บอกว่า ธปท.ฐานะดีคงไม่จริง และหากเป็นเช่นนั้น แสดงว่าช่วง 5 ปีจากนี้ธปท.เองคงไม่ได้ชำระหนี้เงินต้นลงได้เลย จึงให้กลับไปศึกษาว่า หากกลับข้างรับผิดชอบกันคือ ธปท.รับผิดชอบจ่ายภาระดอกเบี้ย ขณะที่กระทรวงการคลังรับภาระจ่ายเงินต้นแล้วผลจะเป็นอย่างไรต่อไป”รมว.คลังชี้แจง